Euroopan parlamentin päätöslauselma Eritrean ihmisoikeustilanteesta



Virallinen lehti nro 201 E , 18/08/2005 s. 0123 - 0125



P6_TA(2004)0068 Ihmisoikeudet Eritreassa Euroopan parlamentin päätöslauselma Eritrean ihmisoikeustilanteesta Euroopan parlamentti, joka - ottaa huomioon Afrikan ihmisoikeustoimikunnan maaliskuussa 2004 tekemän päätöksen Eritreaa vastaan, - ottaa huomioon työjärjestyksen 115 artiklan 5 kohdan, A. on syvästi huolestunut Eritrean jatkuvasti pahenevasta ihmisoikeustilanteesta ja tyrmistynyt Eritrean viranomaisten osoittamasta yhteistyöhalukkuuden puutteesta huolimatta kansainvälisten ihmisoikeusjärjestöjen ja kansalaisjärjestöjen toistuvista vetoomuksista, B. toteaa, että 4. marraskuuta 2004 Eritrean turvallisuusjoukot pidättivät mielivaltaisesti tuhansia nuoria ja muita armeijan kutsuntojen välttelemisestä epäiltyjä henkilöitä, ja pelkää, että pidätetyt saattavat joutua kidutuksen ja pahoinpitelyjen uhriksi, C. toteaa, että väitetyssä pakoyrityksessä Adi Abeton sotilasvankilasta 4. marraskuuta 2004 kuoli ainakin 12 ihmistä, D. toteaa, että monet nuoret ovat lähteneet maasta paetakseen asepalvelusta ja että monia heistä, jotka palautettiin väkivalloin Eritreaan Maltasta ja Libyasta, on pidätetty, kidutettu ja lähetetty salaiseen vankilaan, jossa suurinta osaa edelleen pidetään eristettyinä, E. pahoittelee syvästi, että niin sanottua Asmara11-ryhmää eli ryhmää entisiä demokratiaa vaatineita, johtavaan puolueeseen kuuluneita parlamentin jäseniä pidetään edelleen vankeina ilman syytettä syyskuusta 2001 lähtien, F. panee merkille riippumattoman lehdistön tosiasiallisen tukahduttamisen ja monien toimittajien pidätykset, joiden vuoksi Toimittajat ilman rajoja -järjestö on luokitellut Eritrean kolmanneksi pahimmaksi toimittajien toiminnan tukahduttajaksi maailmassa, G. toteaa, että syyskuusta 2001 Asmarassa on pidätetty 13 riippumatonta journalistia, joista yksi on Ruotsin kansalainen Dawit Isaak, jota vastaan ei ole nostettu rikossyytettä, ja että Eritrean viranomaiset ovat kieltäytyneet mitenkään kommentoimasta hänen kohtaloaan, H. toteaa, että vuonna 1997 hyväksyttyä perustuslakia, jossa taataan kansalaisvapaudet, uskonnonvapaus mukaan lukien, ei ole koskaan pantu täytäntöön, I. katsoo, että ihmisoikeuksien ja perusoikeuksien, ilmaisunvapaus mukaan lukien, kunnioittaminen on olennainen osa Cotonoun kumppanuussopimusta; 1. tuomitsee vakaasti kaikki Eritrean ihmisoikeusrikkomukset ja kehottaa maan viranomaisia puolustamaan ihmisoikeuksia, kunnioittamaan kansainvälisiä yleissopimuksia ja toimimaan täysipainoisesti yhteistyössä kansainvälisten ihmisoikeusjärjestöjen ja kansalaisjärjestöjen kanssa; 2. kehottaa Eritrean viranomaisia noudattamaan kansainvälisiä ihmisoikeuksia koskevia yleissopimuksia; 3. pyytää, että tutkitaan tarkoin ja puolueettomasti 4. marraskuuta 2004 Adi Abeton sotilasvankilassa sattunut tapaus, jossa ainakin kahdentoista vangin kerrottiin tulleen ammutuksi kuoliaaksi; toivoo, että vastuussa olevat saadaan oikeuden eteen; 4. kehottaa Eritrean viranomaisia välittömästi vapauttamaan 11 entistä parlamentin jäsentä Afrikan ihmisoikeustoimikunnan maaliskuussa 2004 tekemän päätöksen mukaisesti; 5. kehottaa Eritrean viranomaisia poistamaan maan riippumatonta lehdistöä koskevan kiellon ja välittömästi vapauttamaan 13 riippumatonta journalistia ja kaikki muut, jotka on vangittu pelkästään siksi, että he ovat harjoittaneet ilmaisuvapauttaan; 6. kehottaa Eritrean viranomaisia kunnioittamaan kaikkien pidätettyjen ihmisoikeuksia, mukaan lukien 4. marraskuuta 2004 pidätetyt nuoret, ja sallimaan heidän viipymättä tavata perheitään ja asianajajiaan; 7. painottaa pitävänsä erittäin tärkeinä perusvapauksia, joihin kuuluvat muun muassa ilmaisunvapaus, yhdistymisvapaus, erityisesti politiikassa ja ammattijärjestöjen piirissä, sekä kokoontumisvapaus; 8. toistaa vaatimuksensa Eritrean sisäisen poliittisen prosessin alullepanosta, niin että saatettaisiin yhteen eri poliittisten puolueiden johtajat ja kansalaisyhteiskunnan edustajat tarkoituksena löytää ratkaisu meneillään olevaan kriisiin ja saattaa maa demokratian, poliittisen moniarvoisuuden ja kestävän kehityksen tielle; vahvistaa tältä osin sitoumuksensa tukea Eritrean kehitystä sekä rauhaa, vakautta ja yhteistyötä alueella; 9. kehottaa neuvostoa ja komissiota aloittamaan Cotonoun sopimuksen 96 artiklan nojalla konsultaatiot, jotta ihmisoikeusrikkomukset lopetetaan ja avataan tie poliittiselle moniarvoisuudelle; 10. kehottaa puhemiestä välittämään tämän päätöslauselman neuvostolle, komissiolle, AKT:n ja EU:n neuvostolle ja yhteiselle parlamentaariselle edustajakokoukselle, Yhdistyneiden Kansakuntien pääsihteerille, Afrikan unionin pääsihteerille sekä Eritrean hallitukselle ja parlamentille. --------------------------------------------------